laion/Wikipedia-Exotic huggingface dataset:
מאיירס לאונרד

מאיירס פטריק לאונרד (באנגלית: Meyers Patrick Leonard; נולד ב-27 בפברואר 1992) הוא כדורסלן אמריקאי, המשחק בעמדות הפאוור פורוורד והסנטר. לאונרד נולד בוודברידג' שבוירג'יניה, בנם הצעיר משלושה בנים של טרייסי וג'ים. בתקופת התיכון הצעיד את קבוצת הכדורסל של בית הספר לאליפות מדינת אילינוי דרג 2A ונבחר למשחק כוכבי התיכון של נייק. הוא שיחק כדורסל באוניברסיטת אילינוי באורבנה-שמפיין במשך שלוש שנים, בשנתו האחרונה בקבוצה השיג ממוצעים של 13.6 נקודות ו-8.2 ריבאונדים למשחק. לאונרד נבחר במקום ה-11 של דראפט ה-NBA 2012, על ידי פורטלנד טרייל בלייזרס. בעונתו הראשונה בפורטלנד רשם 5.5 נקודות ו-3.7 ריבאונדים למשחק. בעונתה השנייה חלה התדרדרות בביצועיו והוא שותף ב-40 משחקים בלבד. בעונת 2014/2015 השיג 5.9 נקודות ו-4.5 ריבאונדים למשחק. בפלייאוף הפסידה פורטלנד בסיבוב הראשון לממפיס גריזליס, לאונרד השיג בחמישה משחקי הסדרה ממוצע של 7.8 נקודות ו-6.6 ריבאונדים. בעונת 2015/2016 רשם ממוצע של 8.4 נקודות ו-5.1 ריבאונדים ו-21.9 דקות למשחק. הוא נפצע לאחר 61 משחקים, עבר ניתוח בכתפו ונאלץ להחמיץ את שאר העונה. ב-6 ביולי 2019 הועבר למיאמי היט, כחלק מטרייד בין ארבע קבוצות בו השתתפו גם פילדלפיה 76' ולוס אנג'לס קליפרס. לאורך עונת 2019/2020 שימש כשחקן חמישייה קבוע במיאמי, ורשם ממוצעים של 6.1 נקודות ו-5.1 ריבאונדים למשחק, אולם בפלייאוף 2020 איבד את מקומו ברוטצייה, ושותף בשלושה בלבד מתוך 21 משחקי הקבוצה. באותו הפלייאוף העפילו ההיט למעמד גמר ה-NBA, בו הפסידו מול לוס אנג'לס לייקרס בתוצאה 2–4. פגיעה בציבור ב-10 במרץ 2021 הושעה לאונרד ממיאמי משבוע אימונים בעקבות הערה אנטישמית וקיבל קנס כספי של 50,000 דולר. ב-18 במרץ 2021 הועבר בטרייד לאוקלהומה סיטי. הקבוצה שחררה את מאיירס לאחר שבוע ולעת עתה אין קבוצה שהוא חתום אצלה לעונה הבאה. ב-4 במרץ 2023 לאחר שנתיים ללא משחק חתם במילווקי באקס לעשרה ימים. ב-14 במרץ אותה שנה חתם על חוזה להישארות בקבוצה עד לתום העונה. מדיה וקבצים בנושא מאיירס לאונרד בוויקישיתוף מאיירס לאונרד, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN פרופיל, באתר אוניברסיטת אילינוי מאמי מצרפת את באטלר ולאונרד, באתר הקבוצה, 6 ביולי 2019 יאיר קטן, הליגה נגד השמצה: לספורט האמריקאי נמאס מהאנטישמיות, באתר ynet, 31 במרץ 2021
לאונרד

האם התכוונתם ל... בני לאונרד – מתאגרף יהודי-אמריקאי לני לאונרד – דמות מאוירת בסדרה משפחת סימפסון מאיירס לאונרד – כדורסלן אמריקאי קוואי לנארד – כדורסלן אמריקאי רוברט שון לאונרד – שחקן טלוויזיה וקולנוע אמריקאי שוגר ריי לאונרד – מתאגרף אמריקאי אריה (פירושונים) לאו לאון ליאון לאונרדו אישים ששמם הפרטי הוא לאונרד
ליאור שפר

ליאור שפר (נולד ב-6 ביולי 1969) הוא במאי, מפיק, תסריטאי ויוצר טלוויזיה ישראלי. זוכה פרס האקדמיה הישראלית לטלוויזיה לשנת 2015 (יחד עם דוד אופק) על הבימוי הטוב ביותר של הסדרה "להרוג את הסבתא". שפר הוא בעל תואר ראשון מהחוג לקולנוע וטלוויזיה באוניברסיטת תל אביב. במהלך השנים שימש כבמאי, מפיק ותסריטאי של מספר סרטים וסדרות טלוויזיה. בין השנים 1997-1995 שימש כמפיק הסדרה "בת ים - ניו יורק". בשנת 2000 שימש כתסריטאי ובמאי הסדרה "Take Away", ששודרה בהוט 3. בשנת 2003 שימש כמפיק ותסריטאי הסרט "המנגליסטים". בשנת 2004 ביים עבור ערוץ 8 את הסרט הדוקומנטרי "החולה המדומה", וכן שימש כמפיק הסרט "שנת אפס". הוא שימש כבמאי התוכנית "יצאת צדיק" מהעונה השנייה עד הרביעית, ששודרה בשידורי קשת של ערוץ 2, בהנחייתו של חיים הכט. בשנים 2006-2005 שימש כבמאי הסדרה "בחזרה לתחתית", ששודרה בערוץ 8. הוא ביים עבור yes דוקו את הסדרה הדוקומנטרית "אוכל, שתייה, ביחד, לבד". הוא שימש כבמאי צילומי חוץ בעונה השנייה של תוכנית המציאות "לרדת בגדול", ששודרה בערוץ 10. בשנת 2007 שימש כבמאי ותסריטאי הסדרה הדוקומנטרית "איפה הכסף?", בהגשת גיא מרוז. הוא שימש כבמאי הסדרה הדוקומנטרית "צמדים", ששודרה בהוט בידור ישראלי. הוא שימש כבמאי בתוכנית "סופר נני", ששודרה בשידורי קשת של ערוץ 2 בהגשת מיכל דליות. בין השנים 2014-2013 שימש כבמאי תוכנית המציאות "פרויקט הלהקה", ששודרה בערוץ הילדים. בשנים 2014-2012 שימש כבמאי התוכנית "גולסטאר". בשנת 2015 שימש כיוצר ובמאי שותף של הסדרה "להרוג את הסבתא". הסדרה זכתה בפרס האקדמיה הישראלית לטלוויזיה בקטגוריית "הסדרה הקומית הטובה ביותר", וכן על בימוי הסדרה חלק יחד עם דוד אופק את פרס האקדמיה הישראלית לטלוויזיה של אותה שנה בקטגוריית "הבימוי הטוב ביותר בסדרה קומית". בשנת 2017 ביים את העונה הראשונה של תוכנית המציאות התיעודית "ההחלטה" ששודרה בערוץ 10. בשנת 2018 ביים עבור ערוץ הופ את סדרת הילדים "רגעי קסם". ליאור שפר, ברשת החברתית פייסבוק ליאור שפר, במיזם "אישים" לתיעוד היצירה הישראלית ליאור שפר, במסד הנתונים הקולנועיים IMDb (באנגלית) ליאור שפר, באתר "אידיבי", מאגר הידע העברי לקולנוע ישראלי ועולמי ליאור שפר, באתר ספר הקולנוע הישראלי
קאלן

האם התכוונתם ל... ג'ון קאלן – שחקן ניו זילנדי ויליאם קאלן – רופא וכימאי סקוטי טום קאלן – שחקן ולשי פיטר קאלן – מדבב קנדי הוראס קאלן – פילוסוף יהודי-אמריקאי קאלן – עיירה בסקוטלנד קלן קלאן
דידי בן יואש

דידי בן יואש (נולד ב-26 במרץ 1956, ז' בניסן ה'תשט"ז), הוא תת-אלוף במילואים, שירת כמפקד בית הספר לשריון, ראש מחלקת מערכות חימוש (מח"ר) ורכב קרבי משוריין (רק"ם) במשרד הביטחון ובמינהל למחקר, פיתוח אמצעי לחימה ותשתית טכנולוגית (מפא"ת) וכקצין שריון ראשי בחירום. בן יואש מוביל את התוכנית לפיתוח הרכב הקרבי המשוריין העתידי "כרמל" במסגרת מפא"ת. נולד בקריית חיים ליהודית וניסו בן יואש. בוגר קן השומר הצעיר קריית חיים. התגייס ב-1974 לנוער חלוצי לוחם (נח"ל) ובהמשך התנדב במסגרת גרעין הנוער חלוצי לוחם לעבור הסבה לשריון. את ההכשרה הבסיסית לשריון עבר על גדות תעלת סואץ בבלוזה על גבי טנקי טירן. שירת כמפקד מחלקת טירן סדירה בחטיבה 320 וכמפקד פלוגת טירן סדירה באוגדה 440. במהלך לימודיו בטכניון נקרא על ידי האלוף ישראל טל להוביל ניסויים מבצעיים בטנק מרכבה ובהמשך שירותו השתתף בקביעות במפגשי צוות הפיתוח. עם סיום לימודיו בטכניון מונה לראש ענף פיתוח אמצעי לחימה לשריון במפקדת חילות השדה. בשנים 1989–1991 שירת כמפקד גדוד 46, לאחר מכן שימש מפקד קורס מפקדי טנקים גדוד 532, בשנים 1995 - 1997 פיקד על חטיבה 130, שימש ראש תורת חיל השריון ובשנים 1997 עד 1999 פיקד על בית הספר לשריון. את שירותו הצבאי סיים בשנת 2001 לאחר תפקיד ראש מחלקת מערכות חימוש ורכב קרבי משוריין במשרד הביטחון והמינהל למחקר, פיתוח אמצעי לחימה ותשתית טכנולוגית. עם שחרורו משירות קבע מונה לראש תורת חיל השריון בחירום ובהמשך הועלה לדרגת תת-אלוף ומונה לקצין השריון הראשי בחירום. בוגר קורס מ"פים (1978), קורס מג"דים (1986) וקורס מח"טים (1994). בשנים 1982–1986 למד הנדסת חשמל בטכניון. בשנים 1992–1994 סיים תואר שני במנהל עסקים באוניברסיטת UCLA. ממאפייני ומפתחי מערכת ההגנה האקטיבית לטנקים מעיל רוח. על חלקו בפיתוח המערכת זכה בפרס ביטחון ישראל. בעלים ומנהל את חברת RNDD לייעוץ וניהול פרויקטים. החברה ניהלה פרויקטי פיתוח רכב קרבי משוריין במספר מדינות ומפתחת רכב קרבי משוריין עתידי במשרד הביטחון והמינהל למחקר, פיתוח אמצעי לחימה ותשתית טכנולוגית. מדיה וקבצים בנושא דידי בן יואש בוויקישיתוף דורון נחום, בהצדעה: קציני המילואים העסוקים ביותר בצה"ל, באתר nana10‏, 27 במאי 2011 אמנון מזרחי,"נחשף בצריח", גלובס, 27 בספטמבר 2006 דידי בן יואש, "ואף על פי כן - נוע תנוע", 10 באוגוסט 2006 דידי בן יואש, למה להשקיע (גם) בטנק המרכבה?, באתר TheMarker‏, 18 בינואר 2006 העברת תפקיד ראש תורת חיל שריון (תח"ש) בחירום דידי בן יואש, ירון ליבנת, ‏מרכבה סימן 4 - חשיפה ראשונה, מערכות 367-366, אוקטובר 1999 אורה קורן, איך ייראה רכב הקרב העתידי של צה"ל? התכנון יצא לדרך, באתר TheMarker‏, 24 ביולי 2012 Barbara Opall-Rome, Israel Debates New Ground Warfare Concepts, Defense News, May 13, 2015 עמי רוחקס דומבה, "חשיפה: הדמיה של פרויקט כרמל", ישראל דיפנס, 18 במאי 2017 רק"מ העתיד ה"כרמל", בערוץ היוטיוב של משרד הביטחון מפא"ת: חשיפת תוכנית כרמל, בערוץ היוטיוב של משרד הביטחון עמי רוחקס דומבה, "בין "הכרמל" למכרז רק"מ העתיד של ארצות הברית", ישראל דיפנס, 15 באוגוסט 2019 דידי בן יואש,"הטנק חי ובועט - הבה נדבר על נגמ"ש הלחימה", 4 באפריל 2024 כנס היבשה הבינלאומי בלטרון משרד הביטחון החל בפיתוח טנק העתיד אפיון הרכב העתידי נכנס לשלבים סופיים תרומת פרויקט טנק המרכבה למחקר ופיתוח בתעשייה הישראלית - דיון בכנסת
אלינה פושקאו

אלינה פושקאו (ברומנית: Alina Pușcău, נולדה ב-17 בנובמבר 1981) היא שחקנית, זמרת ודוגמנית רומנייה. פושקאו ב-17 בנובמבר 1981 נולדה בבוקרשט, רומניה. בשנת 1998 זכתה בתחרות העולמית מראה השנה של עלית, היא דגמנה ל-גאפ ולויקטוריה'ס סיקרט והופיע על שער המגזין פלייבוי והיא שיחקה תפקיד קטן בסרטים "הפנטזיה של הל" (2001) ו"קונאן הברברי" (2011) לצד ג'ייסון מומואה. כזמרת, הקליטה את הסינגל "When You Leave (Numa Numa)". פושקאו הייתה בת זוגו של הבמאי ברט ראטנר עד לפרידתם ב-2010. ניהלה בעבר מערכת יחסים עם וין דיזל. 2009: Everybody Wants Me אתר האינטרנט הרשמי של אלינה פושקאו אלינה פושקאו, במסד הנתונים הקולנועיים IMDb (באנגלית) אלינה פושקאו, באתר MusicBrainz (באנגלית) אלינה פושקאו, באתר Discogs (באנגלית) אלינה פושקאו, באתר Fashion Model Directory ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
ברזיצה

האם התכוונתם ל... ברז'יצה – עיר בסלובניה פטר ברזיצה – פושע מלחמה קרואטי במלחמת העולם השנייה
ברז'יצה

ברז'יצה (סלובנית: Brežice) היא עיירה בסלובניה, על גבול קרואטיה, השוכנת במרחק 87 ק"מ דרום-מזרחה מליובליאנה ו-31 ק"מ צפון מערבה לזאגרב שבקרואטיה. העיירה היא בירת הרשות המקומית ברז'יצה. ברז'יצה שוכנת במזרח סלובניה בעמק הסאווה התחתון, בקרבת הקצה המערבי של רכס גוריאנצי (Gorjanci), על הגדה השמאלית (הצפונית) של נהר סאווה. בעידן המודרני, תושבי ברז'יצה חיו בעיקר מסחר ותחבורה. בשל הקרבה לנהר סאווה, נתיב מים חשוב מאוד מהארצות האוסטריות למזרח באותה תקופה, התגלה נמל נהר שוקק. גם כיום נשמרים על הגדה לשעבר כמה בתים גדולים של משפחות סוחרים עשירות. אף על פי כן, ברז'יצה פעלה בעיקר כמרכז מנהלי ומסחרי, והתחרתה ללא הרף על הדומיננטיות עם קרשקו. לאחר מלחמת העולם השנייה העיר חיכתה לתקופות אופטימיות יותר והחלה להתפתח במהירות. סלובנים בעלי מודעות לאומית בברזיצ'ה הקימו שם ספריה, בנק הלוואות והיכל לאומי בסוף המאה ה -19 במטרה להתנגד לגרמניזציה המאולצת באופן שיטתי ולדחוף להרחבת התודעה הלאומית. במהלך מלחמת העולם השנייה גרשו הגרמנים 17,259 אנשים מהעיר וסביבתה. טירת ברז'יצה. הטירה מוזכרת לראשונה במסמך מ-1249. המבנה הנוכחי הוקם בשנת 1529, לאחר שהמבנה הקודם נשרף ונהרס במרד האיכרים של שנת 1515. המוזיאון של עמק הסאווה התחתון. המוזיאון המהווה חלק מהטירה כולל אוספים ארכאולוגיים, אתנולוגיים והיסטוריים של האזור. מגדל המים. ברז'יצה נמצאת על כביש A2 המחבר את ליובליאנה עם זאגרב. יש תחנת רכבת ליד העיירה, והיא יכולה להגיעה לליובליאנה ולזאגרב. נמל התעופה הקרוב הוא נמל התעופה הבינלאומי זאגרב שנמצא במרחק כ-50 ק"מ מהעיירה. מדיה וקבצים בנושא ברז'יצה בוויקישיתוף אתר האינטרנט הרשמי של ברז'יצה מדריך תיירות רשמי (אנגלית) מפה מפורטת של ברז'יצה discoverbrezice, Brežice – a town with more than 660 years of tradition אתר חברת הרכבות הסלובנית
Ich elender Mensch, wer wird mich erlösen, רי"ב 48

Ich elender Mensch, wer wird mich erlösen (בעברית: אוי לי, אדם אומלל שכמותי), רי"ב 48, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון ה-19 שלאחר חג השילוש הקדוש, ב-3 באוקטובר 1723. באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי. במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, הוטל עליו להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות. קנטטה זו הייתה השמונה-עשרה שהלחין באך מאז החל למלא את תפקידו בלייפציג. הקנטטה הקודמת שהלחין היא רי"ב 148. ב-1860 הוציאה לאור חברת באך את הקנטטה לראשונה, בכרך 10 של פרסומיה. סדר הקריאה לאותו יום כולל פסוקים מהאיגרת אל האפסים ומהבשורה על-פי מתי בהם מתואר כיצד ריפא ישו איש נכה. הלברית שמחברה לא ידוע, מתקשרת עם סיפור הבשורה ומעבירה את המסר שסבל הגוף זניח בחשיבותו לעומת חשיבות תיקון הנשמה. החלק הראשון נפתח בציטוט מהאיגרת אל הרומיים המתאר את חולשתו של הגוף החוטא ואת הצורך בגאולה. החלק השלישי לקוח ממזמור של מרטין רוטיליוס (Martin Rutilius). שני החלקים הבאים מתבססים על פסוק בתהלים ועל פסוק באיגרת השנייה אל הקורינתים ועוסקים בבקשה מהאל לגאולה גם על סף מוות, ובכוחו של ישו להציל ולגאול את האדם, הן מבחינה גופנית והן מבחינה נפשית. הקנטטה נועדה לביצוע על ידי סולני אלט וטנור, בליווי מקהלה בת ארבעה קולות, חצוצרה, שני אבובים, שני כינורות, ויולה ובאסו קונטינואו. לקנטטה שבעה חלקים: מקהלה: Ich elender Mensch, wer wird mich erlösen (אוי לי, אדם אומלל שכמותי) רצ'יטטיב לאלט: O Schmerz, o Elend, so mich trifft (הו כאב, הו אומללות, שבי פוגעים) כורל: Soll's ja so sein (אם אמנם כך הוא) אריה לאלט: Ach, lege das Sodom der sündlichen Glieder (אה, כסדום היו אברי החטאים) רצ'יטטיב לטנור: Hier aber tut des Heilands Hand (אך כאן יד הגואל) אריה לטנור: Vergibt mir Jesus meine Sünden (סלח נא ישו על עוונותי) כורל: Herr Jesu Christ, einiger Trost (אדון ישו כריסטוס, היחיד במנחמי) היצירה הוקלטה במלואה 10 פעמים בהקלטות מסחריות. בין המנצחים שביצעו את ההקלטות ניתן לציין את ניקולאוס הרנונקור (ב-1974), טון קופמן (ב-1998), מסאקי סוזוקי (ב-2000) וג'ון אליוט גרדינר (ב-2000). מידע על היצירה "Ich elender Mensch, wer wird mich erlösen, רי"ב 48" באתר מיוזיק בריינז מידע על הקומפוזיציה "Ich elender Mensch, wer wird mich erlösen, רי"ב 48" באתר AllMusic פרטי הקנטטה באתר קנטטות באך טקסט הקנטטה באתר קנטטות באך (בתרגום לעברית) ביוגרפיה של באך באתר אוניברסיטת חרונינגן ביוגרפיה של באך באתר אוניברסיטת חרונינגן על קנטטות באך, עמוד 6 רשימת פרסומי באך באתר IMSLP מתי, ט, 1-8 אל הרומיים, ז, 24 ספר תהלים, פרק פ"ח, פסוק י"א אל הקורינתים, יב, 9 על הקנטטה רשימת ההקלטות באתר קנטטות באך
נץ דורס (רקטה)

"נץ דורס" היא רקטה ארטילרית מתקנת מסלול ארוכת טווח מתוצרת תעש מערכות והמשכה אלביט מערכות יבשה. קוטר הרקטה 370 מ"מ ואורכה 5.4 מטר. היא נושאת ראש קרבי עם חומר נפץ מרסק במשקל של עד 200 קילוגרם (440 ליברות). היא בעלת טווח של 300 קילומטר ודיוק של 10 מטר. הרקטה משוגרת ממשגר רקטות PULS. התקיים גם ניסוי לשיגורה מספינת טילים. "נץ דורס" מוגדרת כ"רקטה מתקנת מסלול". בעוד שלטיל יש מערכת ביות עצמאית ויכולת לעקוב אחרי המטרה באופן אקטיבי ולתקן את מסלולו בהתאם לתנועתה, רקטה מתקנת את מסלולה כך שהיא תפגע בנקודת ציון נייחת שהוזנה בעת השיגור. רקטת "נץ דורס" מודעת למיקומה של המטרה ומונחית על ידי מערכת ניווט אינרציאלית וכן GPS. על פי נתוני היצרן, בשל הנחיה זו מסוגלת "נץ דורס" לפגוע בדיוק של עד 10 מטר CEP (כלומר, שתיתכן החטאה ברדיוס של עד 10 מטר בסבירות של 50%), מה שהופך את הרקטה למדויקת בהרבה מרקטות קרקע-קרקע רגילות, חסרות הנחיה או יכולת תיקון עצמית. מערכת "נץ דורס" נבחנת על ידי צה"ל לצורך שימוש המערך הרקטי של חיל התותחנים. במערכת נערכו ניסויים בשיגור מספינות וצה"ל בוחן את האפשרות להכניסה לשימוש גם בחיל הים. מידע ותמונות על רקטת ה"נץ דורס", פורום צבא וביטחון בפרש נשק יום הדין מול חיזבאללה: הרקטה שמכסה את כל שטח לבנון נחשפת, באתר וואלה, 11 ביוני 2016 IMI Systems, Predator Hawk (300km Tactival Missile), company brosur, www.imi-israel.com, ‏2020-10-06 ערך זה הוא קצרמר בנושא אמצעי לחימה. אתם מוזמנים לתרום לוויקיפדיה ולהרחיב אותו.
האנה-מריה ספלה

האנה-מריה ספלה (בפינית: Hanna-Maria Seppälä; נולדה ב-13 בדצמבר 1984) היא שחיינית מפינלנד, היא אלופת עולם (ברצלונה 2003) וסגנית אלופת אירופה (איינדהובן 2008) במשחה היוקרתי ל-100 מטר חופשי. נוסף לכך היא 4 פעמים ברציפות אלופת אירופה (בריכת 25 מטר) במשחה ל-100 מטר מעורב אישי. ספלה זכתה לכבוד לשאת את דגל פינלנד בטקס הפתיחה של אולימפיאדת לונדון (2012), באולימפיאדה הרביעית שבה ייצגה את מדינתה. ספלה החלה לשחות בגיל 5. באליפות העולם שנערכה בפוקואוקה, יפן בשנת 2001 סיימה ספלה במקום 17 במשחה ל-100 מטר חופשי בתוצאה של 56.39 שניות ובמקום 29 במשחה ל-50 מטר חופשי בתוצאה של 26.23 שניות. באליפות העולם שנערכה בברצלונה, ספרד בשנת 2003 זכתה ספלה במדליית זהב במשחה ל-100 מטר חופשי בתוצאה של 54.37 שניות, לפני ג'ודי הנרי מאוסטרליה (54.58 שניות) וג'ני תומפסון מארצות הברית (54.65 שניות). נוסף לכך, היא סיימה במקום עשירי במשחה ל-50 מטר חופשי בתוצאה של 25.39 שניות. באליפות העולם שנערכה במונטריאול, קנדה בשנת 2005 סיימה ספלה במקום תשיעי במשחה ל-100 מטר חופשי בתוצאה של 55.32 שניות ולא הצליחה להגן על תוארה. נוסף לכך, היא סיימה במקום 14 במשחה ל-50 מטר חופשי בתוצאה של 25.70 שניות. באליפות העולם שנערכה במלבורן, אוסטרליה בשנת 2007 סיימה ספלה במקום 12 במשחה ל-100 מטר חופשי בתוצאה של 55.31 שניות ובמקום 13 במשחה ל-50 מטר חופשי בתוצאה של 25.47 שניות. באליפות העולם שנערכה ברומא, איטליה בשנת 2009 סיימה ספלה במקום 10 במשחה ל-100 מטר חופשי בתוצאה של 53.82 שניות, במקום 16 במשחה ל-50 מטר חופשי בתוצאה של 25.09 שניות ובמקום 28 במשחה ל-200 מטר מעורב אישי בתוצאה של 2:14.62 דקות. באליפות העולם שנערכה בשאנגחאי, סין בשנת 2011 סיימה ספלה במקום 20 במשחה ל-100 מטר חופשי בתוצאה של 55.06 שניות ובמקום 23 במשחה ל-50 מטר חופשי בתוצאה של 25.79 שניות. באליפות העולם שנערכה בברצלונה בשנת 2013 סיימה ספלה במקום 20 במשחה ל-100 מטר חופשי בתוצאה של 55.34 שניות ובמקום 13 במשחה ל-50 מטר חופשי בשיא פינלנד חדש של 25.06 שניות. באליפות העולם שנערכה בקאזאן, רוסיה בשנת 2015 סיימה ספלה במקום 30 במשחה ל-100 מטר חופשי בתוצאה של 55.65 שניות. אתר האינטרנט הרשמי של האנה-מריה ספלה האנה-מריה ספלה, באתר olympedia.org האנה-מריה ספלה, באתר Swimrankings
כריסטופר ז'וליין

כריסטופר ז'וליין (בצרפתית: Christopher Jullien; נולד ב-22 במרץ 1993 בלאני-סור-מארן שבצרפת) הוא כדורגלן צרפתי המשחק בעמדת הבלם במונפלייה. ז'וליין גדל במחלקת הנוער של US טורסי, ממנה יצא גם כוכב נבחרת צרפת פול פוגבה. בשנת 2005 עבר למחלקת הנוער של אוסר. ב-24 באוגוסט 2012 ערך ז'וליין את הופעת הבכורה שלו בקבוצה הבוגרת של המועדון, כששיחק 90 דקות בניצחון 1–2 על לאוואל במסגרת המחזור החמישי בליגת המשנה הצרפתית. ב-28 באוגוסט הבקיע ז'וליין את שער הבכורה שלו במועדון, שער בתוספת הזמן של המחצית השנייה בניצחון 1–2 על דיז'ון במסגרת גביע הליגה הצרפתית. ב-21 בדצמבר הבקיע את שער הבכורה שלו בליגה, שער בדקה ה-82 בניצחון 1–2 על קלרמון פוט במסגרת המחזור ה-14. ז'וליין ערך 25 הופעות ליגה בעונת 2012/2013, בהן הבקיע שני שערים. בקיץ 2013 חתם ז'וליין בפרייבורג מהבונדסליגה בהעברה חופשית. ז'וליין בילה את רוב תקופתו במועדון בקבוצת המילואים. ב-16 בדצמבר 2014 ערך את הופעתו היחידה בקבוצה הראשונה של המועדון, כשנכנס כמחליף בדקה ה-72 בהפסד 0–2 לבאיירן מינכן במסגרת המחזור ה-16. את עונת 2015/2016 בילה ז'וליין בהשאלה לדיז'ון מליגת המשנה הצרפתית. ב-31 ביולי 2015 ערך את הופעת הבכורה שלו במועדון, כששיחק 90 דקות בתיקו 0-0 נגד אז'אקסיו במסגרת המחזור הראשון. ב-14 באוגוסט הבקיע את שער הבכורה שלו במועדון, שער בדקה ה-54 בהפסד 1–2 לבורג-פרונס במסגרת המחזור השלישי. הוא ערך 34 הופעות ליגה בעונה זו, בהן הבקיע 9 שערים. ב-10 ביוני 2016 חתם ז'וליין בטולוז מליגת העל הצרפתית. ב-14 באוגוסט ערך את הופעתו הבכורה בקבוצה בתיקו 0-0 נגד אולימפיק מרסיי. ב-20 באוגוסט כבש את שערו הראשון בקבוצה בניצחון 1–4 על בורדו. בקבוצה היה שחקן הרכב קבוע במשך שלוש עונותיו. ב-28 ביוני 2019 חתם ז'וליין לארבע שנים בסלטיק. ב-23 באוגוסט 2022 חתם במונפלייה. ז'וליין היה חלק מנבחרת צרפת עד גיל 20 שזכתה בגביע העולם עד גיל 20 בשנת 2013. מדיה וקבצים בנושא כריסטופר ז'וליין בוויקישיתוף כריסטופר ז'וליין, באתר Transfermarkt כריסטופר ז'וליין, באתר Fussballdaten.de (בגרמנית) כריסטופר ז'וליין, באתר Soccerway כריסטופר ז'וליין, באתר WorldFootball.net כריסטופר ז'וליין, באתר FootballDatabase.eu
האספה של טורקמניסטן

האספה של טורקמניסטן (מג'לס) היא הרשות המחוקקת והפרלמנט של טורקמניסטן המונה 125 נציגים הנבחרים בבחירות אחת לחמש שנים במחוזות בחירה (כל מחוז בוחר נציג אחד. הפרלמנט בנוי בשיטת בית מחוקקים חד-ביתי, כתוצאה מרפורמה שנערכה בשנת 2008. המפלגה הגדולה ביותר בפרלמנט היא המפלגה הדמוקרטית של טורקמניסטן (DPT) המונה מטעמה 65 נציגים. הבחירות האחרונות נערכו ב-26 במרץ 2023. הפרלמנט יושב באשגבאט, בירתה של טורקמניסטן. לפי החוקה, סמכויות הפרלמנט הן: תהליכי חקיקה, מעקב אחרי ביצוע ופירוש החוקים. אישור קיום התוכניות של קבינט השרים. בחינת שאלות הקשורות לאישור תקציב המדינה ודוחות על יישומו. קביעת משאל עם. הכרזה על בחירתו של נשיא טורקמניסטן, ומינויים נוספים. שיקול והמלצות לנשיא בנושאים הקשורים למינוי ופיטור של יו"ר בית המשפט העליון, התובע הכללי, שר הפנים, שר המשפטים. קביעת חתני פרסים לאומיים פיקוח על יחס הממשלה לחוקה. אשרור והגנה אמנות בינלאומיות. דיונים הקשורים לשינויי גבולות מדינה או שינוי המבנה ניהולי הטריטוריאלי של טורקמניסטן. דיונים הקשורים על נושאי שלום וביטחון. מדיה וקבצים בנושא האספה של טורקמניסטן בוויקישיתוף אתר האינטרנט הרשמי של האספה של טורקמניסטן (בטורקמנית) ערך זה הוא קצרמר בנושא רשויות מחוקקות ובנושא טורקמניסטן. אתם מוזמנים לתרום לוויקיפדיה ולהרחיב אותו.
גבריאל ברבוסה

גבריאל ברבוסה אלמיידה (בפורטוגזית: Gabriel Barbosa Almeida; נולד ב-30 באוגוסט 1996 בסאן ברנרדו דו קאמפו שבברזיל), הידוע בקיצור כגביגול או כגבריאל, הוא כדורגלן ברזילאי המשחק בעמדת החלוץ בפלמנגו ובנבחרת ברזיל. ברבוסה נולד בסאן ברנרדו דו קאמפו שבברזיל. הוא הצטרף למחלקת הנוער של סנטוס בשנת 2004, כשהוא בן 8. ב-25 בספטמבר 2012 חתם על חוזה מקצועני ראשון במועדון, עם סעיף שחרור של 50 מיליון אירו. ב-26 במאי 2013 ערך את הופעת הבכורה שלו במועדון, כששיחק 80 דקות בתיקו 0-0 נגד פלמנגו במסגרת המחזור הראשון בליגת העל הברזילאית. ב-22 באוגוסט הבקיע את שער הבכורה שלו במועדון, שער בדקה ה-82 בניצחון 2-0 על גרמיו במסגרת הגביע הברזילאי. ב-24 באוגוסט הבקיע את שער הבכורה שלו בליגה, שער בדקה התשיעית בניצחון 2-0 על ויטוריה במסגרת המחזור ה-16. ב-23 בספטמבר 2014 חתם ברבוסה על חוזה חדש לחמש שנים. לאחר שהתחיל את עונת 2015, הפך לחלוץ הראשון של המועדון לאחר עזיבתו של רוביניו. בקיץ 2016 חתם לחמש שנים באינטר מילאנו האיטלקית. ב-25 בספטמבר 2016 ערך ברבוסה את הופעת הבכורה שלו במועדון, כשהחליף את אנטוניו קאנדרבה בדקה ה-74 בתיקו 1-1 נגד בולוניה 1909 במסגרת המחזור החמישי בליגה. ב-31 באוגוסט 2017 הושאל ברבוסה לבנפיקה ליסבון. ב-25 בינואר 2018 ברבוסה חזר לסנטוס בהשאלה לשנה, בעונה זו כבש 18 שערי ליגה והיה למלך השערים בליגה. ב-8 בינואר 2019 הושאל לפלמנגו לעונה אחת. בגמר גביע הליברטדורס כבש צמד שהביא לפלמנגו את התואר. ב-27 בינואר 2020 נרכש על ידי פלמנגו וחתם לחמש שנים בקבוצה. ברבוסה שיחק בנבחרות הצעירות של ברזיל. ב-26 במרץ 2016 זומן לראשונה לסגל הנבחרת הבוגרת של ברזיל, כשהוא מחליף את ניימאר הפצוע בסגל למשחק נגד נבחרת פרגוואי במסגרת מוקדמות מונדיאל 2018. ב-5 במאי 2016 זומן ברבוסה על ידי המאמן דונגה לסגל נבחרת ברזיל לקופה אמריקה 2016. ב-29 במאי 2016 ערך ברבוסה את הופעת הבכורה שלו בנבחרת, כשנכנס כמחליף בדקה ה-64 במשחק הכנה לקופה אמריקה 2016 נגד נבחרת פנמה. בדקה ה-73 של המשחק הבקיע את שער הבכורה שלו בנבחרת. ב-9 ביוני 2016 הבקיע את שערו השני בנבחרת, שער בדקה ה-59 בניצחון 7-1 על נבחרת האיטי במסגרת המחזור השני בשלב הבתים של קופה אמריקה 2016. סנטוס אליפות סאו פאולו (2): 2015, 2016 פלמנגו אליפות ריו דה ז'ניירו: 2019 אליפות ברזיל: 2019 גביע ליברטדורס: 2019 ברזיל U-23 מדליית זהב באולימפיאדת ריו זה ז'ניירו (1): 2016 אישיים קבוצת העונה באליפות סאו פאולו (1): 2016 כדורגלן השנה באמריקה הדרומית (1): 2019 מדיה וקבצים בנושא גבריאל ברבוסה בוויקישיתוף גבריאל ברבוסה, ברשת החברתית אקס (טוויטר) גבריאל ברבוסה, ברשת החברתית אינסטגרם גבריאל ברבוסה, באתר Transfermarkt גבריאל ברבוסה, באתר Soccerway גבריאל ברבוסה, באתר BDFutbol גבריאל ברבוסה, באתר WorldFootball.net גבריאל ברבוסה, באתר National Football Teams גבריאל ברבוסה, באתר FootballDatabase.eu גבריאל ברבוסה, באתר ESPN